**PASKAIDROJUMA RAKSTS**

Ventspils valstspilsētas pašvaldības domes 2024.gada \_\_. \_\_\_\_\_\_\_\_ saistošajiem noteikumiem

Nr. \_\_ “Par teritoriju un būvju uzturēšanu Ventspils valstspilsētas pašvaldībā ”

|  |  |
| --- | --- |
| Paskaidrojuma raksta sadaļa | Skaidrojums |
| 1. Mērķis un nepieciešamības pamatojums | Saistošo noteikumu izdošana ir pamatojama ar 2023.gada 1.janvārī spēkā stājušos Pašvaldību likumu. Līdzšinējie saistošie noteikumi - Ventspils pilsētas domes 2012.gada 3.februāra saistošie noteikumi Nr.7 “Ventspils pilsētas teritorijas kopšanas un būvju uzturēšanas noteikumi” ir izdoti uz šobrīd jau spēku zaudējušā likuma “Par pašvaldībām” pamata. Atbilstoši Pašvaldību likuma Pārejas noteikumu 6.punktā noteiktajam, uz likuma “Par pašvaldībām” pamata izdotie saistošie noteikumi piemērojami līdz 2024.gada 30.jūnijam un šajā termiņā domei ir jāizdod jauni saistošie noteikumi.  Attiecīgi saistošie noteikumi par teritoriju un būvju uzturēšanu ir izstrādāti jaunā redakcijā, aktualizējot to izdošanas tiesisko pamatojumu un saturu.  Saistošo noteikumu izdošanas mērķis ir noteikt vienotu kārtību visā Ventspils valstspilsētas pašvaldībā (turpmāk – Pašvaldība) teritorijas kopšanai un būvju uzturēšanai, ņemot vērā:   1. Pašvaldību likuma 4. panta pirmās daļas 2. punktā noteikto pašvaldības autonomo funkciju - gādāt par pašvaldības administratīvās teritorijas labiekārtošanu un sanitāro tīrību (publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana; pretplūdu pasākumi; kapsētu un beigto dzīvnieku apbedīšanas vietu izveidošana un uzturēšana), kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu; 2. Pašvaldību likuma 45. panta pirmās daļas 3. un 4.punktā noteikto pilnvarojumu pašvaldībām izdot saistošos noteikumus un paredzēt administratīvo atbildību par to pārkāpšanu - par teritoriju un būvju uzturēšanu, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu, kā arī par īpašumam piegulošu, publiskā lietošanā nodotu pašvaldības teritoriju (gājēju ietves un zālāji līdz brauktuves malai, izņemot sabiedriskā transporta pieturvietas) kopšanu.   Raugoties no faktiskās situācijas, Pašvaldības iedzīvotāju teritorijas kopšanas un būvju uzturēšanas paradumiem, secināms, ka ir nepieciešams noteikt vienotas prasības teritorijas kopšanai un būvju uzturēšanai. Saistošie noteikumi nosaka prasības zāles pļaušanai, lai nodrošinātu, ka Pašvaldības teritorijā tiek kopti īpašumi un to piegulošās teritorijas. Zāles pļaušana ir nepieciešama, lai nevairotos kaitēkļi un nodrošinātu pilsētas iedzīvotājiem un sabiedrībai kopumā drošu, tīru un sakoptu pilsētvidi.  Ar saistošajiem noteikumiem Pašvaldībā tiek noteikta regulāri pļaujamā pilsētas teritorija saskaņā ar noteikumu pielikumā iezīmēto karti, neatkarīgi no īpašuma piederības, kā arī apbūvētās teritorijās un sabiedriskās teritorijās (parkos, skvēros u.t.l.), savukārt pārējā pilsētas teritorijas daļā, kurā zāles pļaušanas prasības netiek noteiktas, to uzturēšanu regulē citi normatīvie akti, piemēram, ugunsdrošības jomā, vides aizsardzības jomā. Saistošie noteikumi paredz, ka regulāri pļaujamajā pilsētas daļā zāles garums nedrīkst pārsniegt 15cm, savukārt nožogotās teritorijās 40cm. Pārējā teritorijā zāles pļaušanas biežums netiek noteikts. Attiecībā uz teritoriju uzturēšanu/sakopšanu ir noteiktas vispārīgās prasības.  Atbilstoši slimību profilakses un kontroles centra mājaslapā (https://www.spkc.gov.lv/) pieejamai informācijai, pēdējos gados īpaši plaši vērojama ērču izplatība, attiecīgi, nepieciešama regulāra teritorijas kopšana, lai radītu nelabvēlīgus apstākļus ērču izplatībai. Ērču aktivitātes sezona Latvijā parasti ilgst no aprīļa sākuma līdz oktobra beigām, bet labvēlīgos meteoroloģiskajos apstākļos var būt garāka. Atbilstoši Slimību profilakses un kontroles centra skaidrojumiem, efektīvs veids kā mazināt ērču daudzumu apkārtējā vidē, ir to sakopjot, tostarp, regulāri pļaut zāli, neatstāt pērnā gada lapu kaudzes, kokus un zarus pagalmā. Kā vispārzināms ir fakts, ka ērces izraisa dažādas slimības, diemžēl reizēm ar letālām sekām. Ņemot vērā minēto, Noteikumos ietvertas prasības, lai mazinātu ērču daudzumu, kā arī citu kaitēkļu, piemēram grauzēju, izplatību, tādējādi nodrošinot sanitāro tīrību un aizsargājot sabiedrības drošību, un veselību.  Noteikumi paredz arī personu pienākumu uzturēt īpašumam piegulošu, publiskā lietošanā nodotu Pašvaldības teritoriju (gājēju ietves un zālāji līdz brauktuves malai, izņemot sabiedriskā transporta pieturvietas) (turpmāk – pieguļošā teritorija). Satversmes tiesas 2014.gada 6.novembra spriedumā lietā Nr.2013-20-03 secināts, ja pašvaldība ir izvēlējusies piegulošās teritorijas kopšanas funkcijas izpildi uzlikt privātpersonām, tai jāuzņemas līdzdalība šīs funkcijas īstenošanā. Attiecīgi Pašvaldība ir noteikusi līdzdarbības mehānismus piegulošo teritoriju uzturēšanas pienākuma izpildē, tādējādi nodrošinot samērīgumu starp personai uzlikto pienākumu un sabiedrības interesēs sasniedzamo mērķi.  Saistošajos noteikumos tiek noteiktas arī prasības  būvju, to fasāžu un citu ārējo konstrukciju tehniskajam stāvoklim un ārējam izskatam, lai tās nedegradētu pilsētvides ainavu un neradītu apdraudējumu sabiedrības drošībai.  Par saistošajos noteikumos ietverto prasību neievērošanu, pieļaujot bezdarbību sava īpašuma un piegulošās teritorijas sakopšanā, saistošajos noteikumos paredzēts administratīvais sods – brīdinājums vai naudas sods, ievērojot Administratīvās atbildības likumā noteiktās minimālās un maksimālās administratīvā soda apmēra robežas. Piemērojamā soda apmērs tiks diferencēts atkarībā no pārkāpuma un nodarītā kaitējuma smaguma, ko izvērtēs Pašvaldības Administratīvā komisija. Nosakot administratīvā soda veidu un mēru, tiks ņemts vērā izdarītā pārkāpuma raksturs, pie atbildības saucamās personas personība (juridiskajai personai – reputāciju), mantiskais stāvoklis, pārkāpuma izdarīšanas apstākļi, atbildību mīkstinošos un pastiprinošos apstākļus.  Administratīvais sods saistošajos noteikumos paredzēts ar mērķi – atturēt īpašniekus no pārkāpumu izdarīšanas, aizstāvēt pārējo iedzīvotāju tiesības dzīvot sakoptā, tīrā un drošā vidē. Brīdinājumu piemēros gadījumos, kad konstatēs, ka soda mērķi iespējams sasniegt ar pie administratīvās atbildības saucamās personas mazāk ierobežojošiem līdzekļiem nekā naudas soda piemērošana. Naudas sodam ir jāmotivē personu atturēties no atkārtota pārkāpuma izdarīšanas un jāattur citas personas no pārkāpuma izdarīšanas. |
| 2. Fiskālā ietekme uz pašvaldības budžetu | Precīzu noteikumu projekta ietekmi uz pašvaldības budžetu noteikt nevar. Izdevumi var rasties saistībā ar noteikumos ietverto atvieglojumu pieprasījumu piegulošās teritorijas kopšanai.  Tā kā saistošie noteikumi paredz arī administratīvo atbildību par saistošo noteikumu neievērošanu, budžetā var rasties ieņēmumi no saistošajos noteikumos paredzētajiem administratīvajiem sodiem. Lai nodrošinātu saistošo noteikumu izpildi, nav nepieciešams veidot jaunu institūciju vai jaunas darba vietas. |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Saistošie noteikumi attiecas uz sabiedrībai nozīmīgas jomas regulējumu – tiesībām dzīvot drošā, tīrā, sakoptā un pievilcīgā vidē.  Saistošie noteikumi nosaka teritoriju un būvju uzturēšanas prasības Pašvaldībā, kā arī personu pienākumus attiecībā uz pieguļošo teritoriju uzturēšanu. Attiecībā uz pieguļošo teritoriju uzturēšanu saistošie noteikumi paredz arī dažādus Pašvaldības līdzdalības mehānismus, kas noteikti saistošo noteikumu IV.nodaļā, Papildus tam Pašvaldība sociālās palīdzības ietvaros noteiktām personu kategorijām (maznodrošināti, vientuļi pensionāri un personas ar invaliditāti, kas atbilst Pašvaldības saistošajos noteikumos noteiktajiem kritērijiem) sniedz ikmēneša atbalstu pieguļošo teritoriju uzkopšanā.  Saistošie noteikumi būtiski neietekmēs iedzīvotāju veselību, tomēr nodrošinās sanitāro tīrību, kas mazinās infekciju izplatības risku, kā arī mazinās ērču izplatības risku.  Lai gan uz konkurenci un uzņēmējdarbības vidi saistošajiem noteikumiem nav tiešas ietekmes, tomēr sakopta pilsētvide, kas veidojas saistošajos noteikumos noteikto prasību rezultātā, pozitīvi ietekmē pilsētas pievilcību tūrisma jomā, tādējādi sekmējot uzņēmējdarbību. |
| 4. Ietekme uz administratīvajām procedūrām un to izmaksām | Saistošo noteikumu piemērošanas jautājumos personas var vērsties Pašvaldības iestādes “Ventspils domes administrācija” Būvniecības administratīvajā inspekcijā, [Pašvaldības iestādē ”Ventspils](mailto:Pašvaldības%20iestādes) pašvaldības policija”.  Noteikumi neietekmē citas līdzšinējās administratīvās procedūras vai to izmaksas, kā arī privātpersonām netiek uzlikti jauni pienākumi un netiek mainīta līdzšinējā teritoriju un būvju uzturēšanas kārtība, kas bija noteikta līdz šim spēkā esošajos Ventspils pilsētas domes 2012.gada 3.februāra saistošajos noteikumos Nr.7 “Ventspils pilsētas teritorijas kopšanas un būvju uzturēšanas noteikumi”. |
| 5. Ietekme uz pašvaldības funkcijām un cilvēkresursiem | Saistošie noteikumi izstrādāti, lai īstenotu Pašvaldību likuma 4.panta pirmās daļas 2.punktā noteikto autonomo funkciju, kas uzliek pienākumu gādāt par pašvaldības administratīvās teritorijas labiekārtošanu un sanitāro tīrību, kā arī noteikt teritoriju un būvju uzturēšanas prasības, ciktāl tas saistīts ar sabiedrisko drošību, sanitārās tīrības uzturēšanu un pilsētvides ainavas saglabāšanu.  Saistošo noteikumu īstenošana neietekmēs Pašvaldībai pieejamos cilvēkresursus, jo nav nepieciešama jaunu institūciju vai darba vietu izveide, jauni pienākumi vai uzdevumi esošajiem darbiniekiem netiek uzlikti. |
| 6. Informācija par izpildes nodrošināšanu | Kontroli par saistošo noteikumu izpildi savas kompetences ietvaros nodrošinās Pašvaldības iestāde “Ventspils Pašvaldības policija” un Pašvaldības iestādes “Ventspils domes administrācija” Būvniecības administratīvā inspekcija, kas veiks administratīvā pārkāpuma procesu par saistošajos noteikumos noteikto prasību pārkāpumiem. Administratīvā pārkāpuma lietas izskatīs Pašvaldības Administratīvā komisija.  Izpildes nodrošināšanai nav nepieciešami papildu resursi. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai, pašvaldības autonomās funkcijas - gādāt par pašvaldības administratīvās teritorijas labiekārtošanu un sanitāro tīrību, kā arī noteikt teritoriju un būvju uzturēšanas prasības, ciktāl tas saistīts ar sabiedrības drošību, sanitārās tīrības uzturēšanu un pilsētvides ainavas saglabāšanu - izpildei.  Mērķa sasniegšanai noteiktas samērīgas prasības teritoriju un būvju uzturēšanai, kā arī piegulošo teritoriju kopšanai. Paredzētas tikai minimālas prasības, nodrošinot arī pašas Pašvaldības iesaisti teritorijas kopšanā, tādējādi privātpersonu īpašuma tiesību ierobežojums ir minimāls un atbilst sabiedrības kopējām interesēm dzīvot sakoptā, tīrā, drošā un pievilcīgā vidē. Paredzēti arī atviegloti nosacījumi prasību izpildē.  Atbilstoši Satversmes tiesas 2014.gada 6.novembra spriedumā lietā Nr.2013-20-03 izdarītajam secinājumam pamattiesību ierobežojums ir nepieciešams, ja nepastāv citi līdzekļi, kuri būtu tikpat iedarbīgi un kurus izvēloties pamattiesības tiktu ierobežotas mazāk. Vērtējot to, vai leģitīmo mērķi var sasniegt arī citādi, Satversmes tiesa uzsvērusi, ka saudzējošāks līdzeklis ir nevis jebkurš cits, bet tikai tāds līdzeklis, ar kuru var sasniegt leģitīmo mērķi vismaz tādā pašā kvalitātē. Saistošo noteikumu izstrādes gaitā atkārtoti izvērtēta iespēja pieguļošo teritoriju uzturēšanas pienākumu pārņemt pašvaldības pārziņā, tostarp analizējot citu pašvaldību praksi, un secināts, ka gadījumos, kad pieguļošo teritoriju uzturēšanā tiek iesaistīti pilsētas iedzīvotāji, pilsētvide veidojas kvalitatīvāka un pievilcīgāka, nekā tad, ja šo funkciju pilnībā ir uzņēmusies pašvaldība. Turklāt Pašvaldībai ar saviem resursiem, kā arī ar privāto pakalpojumu sniedzējiem ierobežoto pieejamo darbaspēku un tehnikas vienībām, nemaz nebūtu iespējams, piemēram, nodrošināt ietvju savlaicīgu notīrīšanu no sniega vienlaikus visā pilsētas teritorijā, līdz ar to efektīvāk un sistemātiskāk to var paveikt tieši paši pilsētas iedzīvotāji, notīrot katram savu ietves daļu gar piegulošo teritoriju. |
| 8. Izstrādes gaitā veiktās konsultācijas ar privātpersonām un institūcijām | Atbilstoši Pašvaldību likuma 46. panta trešajai daļai, lai informētu sabiedrību par noteikumu projektu un dotu iespēju izteikt viedokli, saistošo noteikumu projekts no \_\_\_\_ līdz \_\_\_\_\_ tika publicēts Pašvaldības tīmekļa vietnē www.ventspils.lv sadaļas “Iedzīvotāju līdzdalība” apakšsadaļā “Viedokļa izteikšana par saistošo noteikumu projektiem”. Noteikumu projekts izskatīts Pašvaldības Likumības komisijā (\_\_\_\_) un Pilsētas attīstības jautājumu komitejā (\_\_\_\_\_). |

Domes priekšsēdētājs J.Vītoliņš